El tribunal argumenta que no hi ha despesa i que fora del període electoral es permet "certa discrecionalitat en l'actuació pública" ACN Vic.-El Tribunal Superior de Justícia de Catalunya (TSJC) ha decidit no admetre a tràmit la querella presentada contra l'alcaldessa de Vic, Anna Erra, pels missatges independentistes i de suport als presos que durant tres setmanes es van difondre per la megafonia de l'Ajuntament l'estiu passat. El tribunal no hi veu delicte de prevaricació ni tampoc de malversació de diners públics, perquè no hi ha cap resolució administrativa que comprometés cap tipus de despesa. A més, subratlla que fora dels períodes electorals, quan les administracions han d'estar obligades a la "neutralitat i objectivitat més absolutes", es permet "certa discrecionalitat en l'actuació pública". També descarta un delicte amb ocasió de l'exercici dels drets fonamentals, perquè el missatge, "tot i ser partidista no fomenta, promou o incita a l'odi".  El motiu de la querella és un missatge que es va difondre des de la megafonia municipal cada dia entre el juliol i l'11 de setembre del 2018, patrocinat per ANC, Òmnium Cultural i els CDR. No s'ha aportat cap expedient administratiu i no hi ha hagut cap despesa relacionada amb aquest fet. El tribunal compara els fets amb la decisió de col·locar un llaç groc a l'Ajuntament.  El fet de no existir expedient descarta el delicte de prevaricació, i més quan no ha comportat una despesa pública, "ni imposa obligacions o càrregues específiques als veïns, ni implica cap contractació per part de la corporació, ni suposa la difusió d'un missatge il·lícit", subratlla el magistrat, que argumenta que fora dels períodes electorals "es permet certa discrecionalitat en l'actuació pública, sens perjudici del sotmetiment al principi que obliga les administracions a servir amb objectivitat els interessos generals".

Summary: El TSJC no admet a tràmit la querella contra l'alcaldessa de Vic per la megafonia a favor dels independentistes presos


Els membres de la delegació socialista espanyola a l'Eurocambra reclamen a la Comissió Europea més recursos per a la indústria de l'automòbil per pal·liar els efectes de la covid-19. En una carta dirigida a l'executiu europeu, els socialistes espanyols reclamen recursos per a la "recuperació" del sector després de la crisi, però també per a la seva "transformació" i "adaptació" als nous "desafiaments", com la transformació energètica i la digitalització. A més, els socialistes pregunten a la Comissió si dedicar un 10% del Fons de Reconstrucció al sector serà "suficient", després que l'eurocomissari de Mercat Intern, Thierry Breton, digués que la seva proposta estava al voltant d'aquesta xifra. En la pregunta  enviada a la Comissió Europea, els socialistes espanyols subratllen que el sector de l'automòbil s'ha vist "summament afectat" per la pandèmia i pregunten a l'executiu europeu com "garantirà que la nova política d'ajudes públiques no condueix a una competència deslleial entre els estats membres".

Summary: El PSOE demana a la Comissió més recursos per "recuperar" i "transformar" el sector de l'automòbil després del covid-19


La ciutat de Lleida ha recuperat aquest diumenge el Dia sense Cotxes restringint l'accés a vehicles a nou carrers principals de la ciutat. Al seu lloc, els carrers s'han omplert d'activitats que han anat des de mercadets, música i jocs per als més petits, fins a tallers i circuits que han girat entorn de la mobilitat sostenible. L'alcalde de Lleida, Miquel Pueyo, ha explicat que l'objectiu és conscienciar als veïns i veïnes sobre com seria una ciutat amb menys vehicles i amb més espai per als vianants i els models de transport sostenibles. Es tracta d'una jornada "simbòlica", tot i que Pueyo ha assenyalat que "aquest simbolisme ha d'anar lligat de polítiques que hem d'anar implementant en els propers anys". La jornada s'ha celebrat en el marc de la Setmana Europea de la Mobilitat 2019. Pueyo ha explicat que la iniciativa tracta de demostrar com seria una ciutat amb menys espai pel vehicle privat i més espai pel vianant i pels models de mobilitat sostenible, "com les bicicletes o els patinets elèctrics", ha assenyalat. L'alcalde considera que s'ha d'apostar per canviar progressivament la mobilitat de la ciutat i que també es necessita "la convicció dels ciutadans". "No podem repenjar-nos en el tòpic de que Lleida és una ciutat sense contaminació" ha explicat Pueyo. En aquest sentit, el regidor de Transició Ecològica, Sergi Talamonte, ha exposat que a la ciutat de Lleida es produeixen 129.000 tones de CO2 a l'any i que el trànsit "és l'element que més el genera". "El compromís és reduir aquestes emissions en un 30% durant aquest mandat" ha explicat Talamonte, que ha afegit que això "s'aconseguirà" amb polítiques de pacificació del trànsit, més carrils bici i més zones 20 i 30, tot i que també fa falta "un canvi de paradigma en el transport" ja que hi ha d'haver "facilitats pels vianants, les bicicletes, els vehicles de mobilitat personal i el transport públic". Per la seva banda, el regidor de Mobilitat, Joan Ramon Castro, ha assenyalat que cada dia entren 82.000 cotxes a la ciutat. "Són molts vehicles i la mobilitat a la ciutat és complexa" ha explicat Castro, que ha afegit que "és necessari reordenar el trànsit" perquè Lleida "comença a no poder absorbir-ho". Fins a les set de la tarda, els vehicles no han pogut circular per alguns dels principals carrers de la capital del Segrià. En concret els talls s'han realitzat a Rambla Ferran, Rambla Aragó, a les avingudes Blondel, Catalunya, Alcalde Rovira Roure i Prat de la Riba, i als carrers de Lluís Companys, de Corregidor Escofet, de la Doctora Castells, Hostal de la Bordeta i Ignasi Bastús. En lloc de vehicles, aquests carrers han acollit diverses activitats, moltes d'elles relacionades amb la mobilitat sostenible. La més multitudinària ha estat una bicicletada popular que ha aplegat 2.000 persones. Una de les activitats que s'ha dut a terme a l'avinguda Alcalde Rovira Roure ha estat un circuit amb patinets elèctrics per conscienciar dels efectes de l'alcohol en aquest mitjà de transport. Els participants han realitzat el circuit i a la segona volta, s'han posat unes ulleres que simulen la percepció que tindrien de l'espai si haguessin begut alcohol.  Una altra activitat ha estat una xerrada informativa sobre la regulació dels patinets elèctrics a la ciutat. "Molta gent circula sense conèixer-la" ha explicat el responsable de l'activitat i director de l'autoescola Hoy Voy de Lleida, Pere Vendrell. Vendrell considera que Lleida "encara no és una bona ciutat" per anar amb patinet elèctric, "sobretot per la desinformació de la ciutadania" tot i que explica que "s'estan fent bé les coses" i que a la llarga "ho serà". La celebració del Dia sense Cotxes també ha afectat el servei d'autobusos urbans. Algunes línies no han efectuat parades a Rambla Ferran i Avinguda Blondel mentre que altres han vist alterat el seu recorregut.

Summary: Lleida recupera el Dia sense Cotxes omplint d'activitats diversos carrers principals


Els Mossos d'Esquadra van detenir divendres a Tarragona dues dones de 23 i 35 anys, i de nacionalitat xinesa, per fer-se passar una per l'altra en l'examen teòric del carnet de conduir. L'avís el van donar els examinadors després de detectar una dona que es va acreditar amb un document d'identitat que, per la fotografia, semblava d'una altra persona. Els mossos es van entrevistar amb la dona i aquesta va intentar fer-se passar per la persona que apareixia al DNI dient les dades que hi constaven. A més, va dir que no s'assemblava a la fotografia del DNI per una operació estètica. Un cop comprovar que la persona que s'estava examinant no era la que estava convocada, els agents la van detenir per un delicte d'usurpació d'estat civil. Posteriorment, els mossos van detenir a comissaria la propietària del DNI utilitzat per fer l'examen. Una d'elles té domicili a Madrid i l'altra no té domicili conegut.  Després de declarar en dependències policials els mossos van deixar en llibertat les dues detingudes amb el compromís de presentar-se davant de l'autoritat judicial quan siguin requerides.

Summary: Dues dones detingudes per fer-se passar una per l'altra en l'examen del carnet de conduir


El Bisbat de Lleida ha emès un comunicat de condemna de la violència per part de la policia espanyola i la Guàrdia Civil durant el referèndum de l'1 d'octubre. En la missiva, el bisbat indica que ''des de la pluralitat ideològica dels nostre fidels i alhora des del missatge de pau que es desprèn de l'Evangeli i també de les encícliques papals, manifestem el nostre suport a totes les persones que han estat i estan ferides físicament i emocionalment''. El bisbat demana una pregària al Senyor per demanar ''la pau, el respecte per la dignitat de les persones i la fraternitat'' i fa una aposta per ''parlar i escoltar els altres per aconseguir-ho''. Des del Bisbat de Lleida s'ha volgut posar de manifest la preocupació després dels darrers esdeveniments ocorreguts a Catalunya en relació al referèndum de l'1-O i la violència per part de la policia espanyola i la Guàrdia Civil. Així mateix, reiteren el contingut de la nota dels bisbes de la Tarraconense del 20 de setembre on s'apel·lava al respecte als drets i les institucions catalanes.

Summary: El Bisbat de Lleida condemna la violència policial de l'1-O


Perpinyà es proclamarà aquest dissabte Capital de la Sardana 2019. La capital del Rosselló agafarà el relleu de Montblanc, que l'ha ostentat durant un any, en una jornada en la qual també s'inaugurarà una exposició dedicada a aquesta dansa al Museu Casa Pairal del Castellet, la descoberta d'una placa, un concert i una ballada de sardanes.  Perpinyà ostentarà el títol fins al març de l'any que ve, quan Sant Feliu de Guíxols assumirà la capitalitat. Durant aquest any, la ciutat oferirà diverses propostes festives però també amb voluntat de reflexionar i divulgar la importància de la sardana. A l'acte també es farà el traspàs de la bandera de la capitalitat i s'anunciaran els guanyadors dels Premis Capital de la Sardana 2019.  La jornada de proclamació de Perpinyà com a Capital de la Sardana 2019 serà dissabte a les deu del matí en un acte a la Sala de les Llibertats.  Durant l'esdeveniment també es farà el traspàs de la bandera de la capitalitat i s'hi anunciaran els guanyadors dels Premis de la Sardana 2019.  Poc després, al Museu Casa Pairal del Casteller s'inaugurarà l'exposició 'Sardana: entreu a la dansa' i, a la Casa de la Vila, es descobrirà una placa commemorativa i es farà una ballada de sardanes.  A la tarda, l'església Nostra Senyora la Real oferirà un concert amb la cobla Mil·lenària i la cantant Leslie Malet.  Perpinyà ostentarà el títol fins al març de l'any que ve, quan Sant Feliu de Guíxols assumirà la capitalitat. Durant aquest any, Montblanc ha estat la capital i aquest dissabte va tancar els actes amb un espectacle teatral en què Roger Mas va interpretar, per primera vegada amb un orgue barroc, diverses peces de l'àlbum 'Roger Mas i la Cobla de Sant Jordi - Ciutat de Barcelona'.

Summary: Perpinyà es prepara per convertir-se en Capital de la Sardana 2019


La plataforma '+MACBA +Cultura' ha comparegut aquest dilluns per reivindicar una solució "sense presses electorals" que permet compatibilitzar el projecte d'ampliació a la Capella de la Misericòrdia amb la remodelació del CAP Raval Nord. "L’art contemporani no pot ser moneda de canvi o arma electoral", ha dit Joan Anton Maragall, portaveu de la plataforma. Consideren l'ús de la Capella, cedida pel govern de Trias, com "l'únic" emplaçament "sostenible" per a l'ampliació, i insten a l'Ajuntament i CatSalut a reconsiderar els projectes descartats. "Necessitem parar el desnonament del MACBA per part de l'Ajuntament", ha afirmat Ainhoa Grandes, presidenta de la Fundació MACBA. El manifest suma més 3.000 adhesions ciutadanes i 300 del món de la cultura. La plataforma '+MACBA +Cultura', que s'ha presentat en societat aquest dilluns a l'Ateneu Barcelonès, ha recordat que la Capella no és un espai "que estigués lliure", sinó que "era del MACBA". L'any 2013 es va cedir al MACBA com a "espai natural de creixement" del museu, pel fet de poder enllaçar els dos edificis per un túnel subterrani i estalviar-se així un edifici satèl·lit que comportaria despeses "molt superiors".  "Un fals debat" El consorci del MACBA va rebre la setmana passada una carta per part de l'Ajuntament per rescindir el contracte de la Capella, per la qual presentaran al·legacions, a l'espera que la qüestió es porti a debat al ple del 22 de febrer. Tant el director de Barcelona Global, Mateu Hernández, com el galerista Joan Anton Maragall, impulsors de la plataforma, han qualificat la disputa com un "fals i trist debat". "No va en contra de ningú. El CAP es pot fer, però el millor lloc per créixer el MACBA és a la Capella", ha reblat Hernández.  Per la seva banda, Maragall ha denunciat maniobres polítiques pel canvi d'ús de l'espai en una decisió "precipitada" presa "en plena campanya electoral". "Creiem que és legítim i necessari aturar els que pretenguin frenar el creixement del MACBA", ha dit Maragall al·legant que tots els museus contemporanis del món han viscut ampliacions en les darreres dècades. "Es tracta de sumar. Que ningú atiï la demagògia", ha reblat Maragall, defensor d'un equipament "pilar" de la vida cultural barcelonina. Com a portaveu de la plataforma, el galerista ha llegit un manifest que alerta del "futur en risc" del museu i defensa la compatibilitat dels dos projectes, el MACBA "mantenint" la Capella, i el CAP Raval amb una reforma de l’edifici Sert. 3.000 persones s'han adherit a través de la pàgina web de la plataforma i 270 personalitats culturals han firmat el comunicat com Ignasi Aballí, Vicenç Altaió, Carme Riera, Pere Portabella, Carles Duarte, Frederic Amat o Neus Ballús.  Reconsiderar els projectes Grandes va presentar el desembre passat un projecte conjunt amb la direcció de Patrimoni de la Generalitat per encaixar el nou edifici del CAP Raval Nord a l'edifici del Dispensari Antituberculós de Barcelona, ubicació actual. Descartat per l'Ajuntament i CatSalut, ha instat a reconsiderar el projecte. A més, ha anunciat un segon pla que es presentarà en les properes setmanes i que té en compte les "expectatives" que demanava CatSalut. La plataforma defensa que el calendari real de les obres seria el mateix si es reforma l'actual espai del CAP o es crea un de nou.  Així mateix, han alertat que es podrien perdre els cinc milions de finançament europeus, estatals i de la Generalitat projectats per a l'ampliació, i han fet notar la dificultat de trobar espais diàfans per exposar les 6.000 peces de la seva col·lecció permanent. Protesta a l'exterior A l'entrada de la roda de premsa, membres de la plataforma CAP Raval Nord s'han manifestat a favor del trasllat de centre sanitari a la Capella de la Misericòrdia. Amb 6.500 firmes entregades a l'Ajuntament de Barcelona, han aconseguit portar la qüestió al plenari.

Summary: La plataforma '+MACBA+Cultura' reclama la Capella com a "únic" emplaçament per a l'ampliació


Vacarisses (Vallès Occidental) podria patir restriccions d'aigua per al consum aquest estiu com a conseqüència de la davallada dels nivells als pous de captació que abasteixen la població. Per pal·liar la situació a curt termini, l'Ajuntament ha restringit el consum d'aigua per exemple prohibint omplir piscines o rentar els cotxes i les voreres amb aigua municipal, així com tancant les font públiques. L'alcalde de la ciutat, Antoni Massana, ha explicat a l'ACN que les restriccions en el subministrament es podrien donar en el curt termini si la davallada que han detectat continua al mateix ritme. El pou d'abastiment principal ha patit un descens de la columna d'aigua de més de 20 metres en un any, passant dels 24 als 3,80 actuals. Massana ha explicat que estan estudiant d'on prové aquesta davallada i no descarta que el pou estigui "punxat" i això expliqui el 45% d'aigua que es perd.  A Vacarisses hi ha un total de 18 urbanitzacions i d'aquestes només en quatre hi ha una concessió a una empresa subministradora d'aigües. La resta s'abasteixen del subministrament municipal, que prové de tres pous i una mina, tot i que hi ha un que és el pou principal i que abasteix el 55% de l'aigua que beuen els habitants de Vacarisses. Precisament és aquest pou el que ha passat de tenir 24 metres per sobre de la bomba a tenir-ne poc menys de quatre.  L'alcalde ha reconegut que "es fa difícil" explicar els motius que han portat a aquesta situació. Ha apuntat que entra en joc la sequera que pateix la zona i que ha perjudicat la recàrrega dels aqüífers. Tot i això, s'ha constatat que hi ha una diferència entre els cabals d'aigua extrets i els facturats i per això el consistori pensa que hi poden haver fuites importants d'aigua o que el pou "estigui punxat" en alguna zona, tal com apunta l'alcalde. En concret, el pou perd entre el 40 i el 45% de l'aigua.  Sobre les fuites, l'Ajuntament ha explicat que el problema és que és difícil detectar on hi poden ser ja que es desconeix el traçat de les principals canonades d'impulsió perquè mai han estat grafiades i digitalitzades i, a més, transcorren camp a través.  Els tècnics municipals han fet una projecció tenint en compte els diferents escenaris de cara als mesos d'estiu i les dades de consum previst. Aquestes estudis indiquen un dèficit mensual de 9.850 metres cúbics al juny, de 15.539 a l'agost i de 6.998 al setembre. La conclusió a la que arriben és que amb l'aigua que es capta no es pot cobrir la demanda per aquests mesos si no es rebaixa el consum.  Per aquest motiu, l'Ajuntament ha fet un pas endavant posant restriccions al consum de l'aigua. Entre d'altres, ha fet un ban per informar a la població sobre la situació i a través d'aquest ha prohibit omplir piscines, rentar cotxes i voreres i regar camins amb l'aigua per al consum i ha tallat el subministrament de les fonts públiques. D'altra banda, també s'ha afegit un tram a la factura de l'aigua per gravar el consum excessiu. D'aquesta manera esperen pal·liar la situació fins a l'agost, quan molta gent marxa de vacances i es redueix el consum.  Massana ha apuntat la necessitat que la gent estigui conscienciada sobre la problemàtica. En aquest sentit, ha dit que hi ha part de la població que ho està però que en canvi hi ha una altra que fa un consum excessiu omplint i buidant piscines o per exemple tenint vegetació que no correspon a la zona i que requereix un alt consum d'aigua per al seu manteniment. "Si seguim igual pot haver-hi un problema real de manca d'aigua", ha apuntat.  De cara al futur, el govern municipal està estudiant els motius que han portat a aquesta situació per tal de posar-hi remei. "Hem d'invertir més en la xarxa i possiblement pensar si fem una altra captació i trobar un altre pou que permeti abastir-nos d'aigua", ha apuntat Massana. Paral·lelament, s'ha sol·licitat a la Diputació de Barcelona un estudi d'estanqueïtat de la xarxa i un pla director de l'aigua, que a partir de la diagnosi de la situació, marqui les pautes de cara al futur. A curt termini, el consistori està treballant en la possibilitat de construir un nou pou d'abastament a la zona de Can Còdol.

Summary: Vacarisses limita l'ús de l'aigua davant del risc de patir restriccions en el subministrament aquest estiu


El president vol que un equip d’unes deu persones coordini el nou pacte  ACN Barcelona.-El president de la Generalitat, Carles Puigdemont, proposarà aquesta tarda a la cimera pel referèndum que l’exdiputat del PSC i líder d’Avancem, Joan Ignasi Elena, sigui el portaveu del Pacte Nacional pel Referèndum que es constituirà aquest divendres. Segons fonts consultades per l’ACN, la proposta és que un grup d’unes deu persones formin un equip de coordinació del Pacte i que es reuneixin més freqüentment. Entre els noms que el president proposarà per forma part d’aquest equip també hi ha l’exregidora del PSC de Ciutat Vella Itziar González, l’exdiputada d’ERC Carme Porta, l’exconsellera de CDC Carme Laura Gil i l’exportaveu d’ICV al Parlament Jaume Bosch. Govern, partits, agents econòmics i socials es reuneixen aquesta tarda a la cambra catalana per començar a preparar el referèndum i reformular el Pacte Nacional pel Dret a Decidir en Pacte Nacional pel Referèndum. Joan Ignasi Elena va ser alcalde de Vilanova i la Geltrú i diputat del PSC. El gener del 2014, juntament amb Marina Geli i Núria Ventura, Joan Ignasi Elena va votar a favor de demanar al Congrés la potestat de fer una consulta sobre la independència de Catalunya, trencant així la disciplina de vot del grup parlamentari. Durant uns mesos es va mantenir com a diputat no adscrit i finalment va deixar el PSC per impulsar el corrent Avancem. El nou grup de coordinació és una novetat que tindrà el nou Pacte Nacional pel Referèndum respecte al Pacte Nacional pel Dret a Decidir, del qual l’expresident del Parlament Joan Rigol n’és el president. Es tracta d’un equip que fins ara no existia i que busca que una direcció col·legiada, formada per persones de diverses sensibilitats, dirigeixin les tasques del Pacte que naixerà aquest divendres amb l’objectiu de preparar un referèndum. L’altre novetat d’aquest divendres és la fotografia conjunta dels partits i agents econòmics i socials a favor del dret a l’autodeterminació amb la presència destacada dels ‘comuns’ encapçalats per l’alcaldessa de Barcelona, Ada Colau. El Pacte Nacional pel Dret a Decidir no es reuneix des del 6 de març del 2015, en el marc d’un context polític molt diferent.

Summary: Puigdemont proposarà que Joan Ignasi Elena sigui el portaveu del Pacte Nacional pel Referèndum


Els cupaires diuen que l'únic escenari per no celebrar la consulta vinculant és que es produeix un "impediment físic" el dia de la convocatòria  ACN Barcelona.-El portaveu parlamentari adjunt de la CUP, Albert Botran, ha advertit el Govern que l'acte que organitza per abans de Sant Jordi per ratificar el compromís amb el referèndum "només tindrà sentit" si serveix per concretar-ne data i pregunta. "Si no serveix per concretar, és perdre el temps, és dilatar el que tothom sap que és necessari no dilatar", ha assegurat Botran en roda de premsa aquest dimarts al Parlament. Els cupaires, que se n'han assabentat a través de la roda de premsa de la portaveu de l'executiu català, Neus Munté, han explicat que valoraran participar-hi "en funció dels continguts polítics" que s'hi plantegin. A més, i arran de les paraules del vicepresident del Govern, Oriol Junqueras, sobre una DUI Botran ha apuntat que l'únic escenari que pronostiquen sense referèndum seria davant d'una "impediment físic" el dia de la convocatòria. "En aquest cas hem defensat que estaríem legitimitats per proclamar la independència", ha assegurat. Mentrestant, els preparatius i l'execució s'han de dur "el màxim d'enllà possible".

Summary: La CUP avisa el Govern que l'acte pel referèndum "només tindrà sentit" si serveix per concretar data i pregunta


El debat de dues mocions sobre els noms de carrers relacionats amb la dictadura franquista ha protagonitzat el Ple de l'Ajuntament de Lleida del mes de gener. La moció proposada per CiU ha prosperat gràcies al suport del PSC, C's i el Comú, i l'abstenció del PP. El text aprovat demana iniciar una revisió del nomenclàtor de carrers dedicats a persones "que es van caracteritzar per donar suport al règim". La Comissió de carrers designarà un comitè d'experts per tal que elabori un dictamen sobre els possibles noms a substituir, que serà traslladat al Ple municipal perquè, en cas d'aprovar-se, s'iniciï el procés de substitució del noms que es determinin. Per contra, ha quedat rebutjada la moció d'ERC i la Crida que plantejava que la Paeria, només amb l'acord majoritari del Ple, pogués decidir iniciar la modificació de noms de carrers relacionats amb aquella etapa. En aquest cas, el nom nou s'hauria escollit mitjançant un procés participatiu. El Ple de la Paeria ha aprovat aquest divendres una moció presentada per CiU, consensuada amb l'equip de govern del PSC, que insta l'Ajuntament a iniciar un revisió del nomenclàtor dels carrers de la ciutat dedicats a persones "que es van caracteritzar per donar suport al règim franquista". El text fixa que la Paeria, des de la seva Comissió espacial de carrers i d'acord amb els grups municipals, designarà un comitè d'experts en Història contemporània per tal de dictaminar "l'abast, els criteris i els carrers compromesos en aquesta revisió".  Així, en base al dictamen dels experts i a l'opinió dels veïns, la Comissió de carrers –que comptarà també amb un representant veïnal dels barris afectats-, traslladarà al Ple municipal els resultats i aquest, si així ho aprova, endegarà el procés de substitució dels noms que consideri convenients. La moció fixa per abans d'un mes la constitució del comitè d'experts i recomana que es pugui disposar del dictamen en un termini no superior a sis mesos, des de la constitució del comitè. A més de CiU i del PSC, el text ha rebut els vots favorables de C's i del Comú, mentre el PP s'ha abstingut. ERC i la Crida per Lleida-CUP han votat en contra del text de CiU, tot defensant la moció que ambdós grups municipals han presentat en relació a la mateixa qüestió, la qual també ha rebut el suport del Comú. En el seu text, la Crida i ERC instaven la Paeria, per acord majoritari del Ple, a eliminar els noms de carrers "que honoren personatges públics vinculats amb la dictadura franquista i el cop d'estat del 18 de juliol del 1936". La iniciativa dels dos grups independentistes demanava que, a proposta de la Comissió especial de carrers, l'Ajuntament substituís els noms per altres de "lleidatans i catalans preferentment, d'indubtable reconeixement i valor democràtic", sense tenir en compte l'opinió d'experts.  A diferència de la moció aprovada, ERC i la Crida plantejaven un procés participatiu amb els veïns afectats per tal de triar la nova denominació pel carrer, a partir de les propostes de la Comissió de carrers. En aquest cas, la moció especificava que la Paeria hauria de prendre les mesures necessàries per a fer efectiu el canvi de noms necessaris, tràmit que no hauria de de suposar "cap despesa imputable als ciutadans".  Tot i comptar el suport de la Comissió de la Dignitat, l'Associació per la Recuperació de la Memòria Històrica de Catalunya i l'Amical Mauthausen, la moció no ha prosperat pels vots contraris del PSC, C's i PP, mentre CiU s'ha abstingut en el primer punt –que demanava l'eliminació dels noms de carrers franquistes per acord majoritari del Ple- i ha votat a favor de la resta.  Durant la sessió plenària, un altre dels punts de debat ha estat la moció presentada pel Comú reclamant un estudi sobre l'impacte de la implantació dels grans projectes comercials de Torre Salses i del que promou Carrefour al costat de l'Ll-11. El text també demanava una consulta ciutadana sobre la instal·lació d'aquestes noves iniciatives comercials. La moció ha estat rebutjada i només s'ha aprovat –amb els vots a favor d'ERC, CiU i el Comú, i l'abstenció de la Crida i C's- el tercer punt, que insta la Paeria a vetllar "per donar la màxima difusió, en igualtat de condicions" a totes les conclusions dels estudis comercials que s'encarreguin.   Cal recordar que CiU, ERC i la Crida van presentar la setmana passada un recurs de reposició -al qual també dóna suport el Comú- contra el procediment seguit per l'equip de govern d'adjudicar per decret la redacció de quatre estudis comercials sobre oferta i demanda comercial, en considerar que calia obrir un procés de licitació pública i amb publicitat. En aquest sentit, el PSC ha aprofitat el Ple per defensar la legalitat del procediment seguit per encarregar els treballs, així com la professionalitat dels grups de persones que els duran a terme.    Per altra banda, el Ple ha aprovat per unanimitat una moció de la Crida-CUP per a la realització d'un pla de gestió integral del patrimoni de la ciutat de Lleida. També ha prosperat, amb els vots de tots els grups i només l'abstenció de C's, la proposta de CiU per desenvolupar l'apartat de pressupostos participatius en el nou Reglament de Participació Ciutadana. El text també insta la Paeria a incloure una partida d'inversions al pressupost 2017 per a què sigui objecte de debat ciutadà, amb els criteris de "pressupostos participatius". Per contra, ha quedat rebutjada una moció presentada per la Federació d'Associacions de Veïns de Lleida que instava CiU, C's, ERC, PP i el Comú a retirar la moció aprovada al Ple de novembre per "despolititzar" l'entitat veïnal.   Finalment, el Comú, CiU i el PP han optat per retirar tres mocions que havien presentat, sobre la servitud de pas al terme municipal de Lleida, per millorar la il·luminació dels carrers i per solucionar el problema dels assentaments existents a la ciutat, respectivament, en entendre que la Paeria ja hi està treballant o per sumar més consensos.

Summary: L'Ajuntament de Lleida iniciarà la revisió dels noms de carrers dedicats a persones vinculades amb el franquisme


L'exconsellera de Treball i Afers Socials ha dit que el referèndum no era "res concloent" per arribar a la independència. A preguntes del fiscal, ha defensat que la independència es concebia com "una cosa pactada o un acord durant el temps que fos necessari" i ha tret tot valora a la DUI. "La prova és que estem aquí i que no som independents", ha manifestat. Bassa ha circumscrit l'organització del referèndum al "problemes" que va tenir JxSi amb la CUP per mantenir l'acord per garantir la majoria absoluta al Parlament. "Calia decidir si anàvem a eleccions o es buscava el consens, i es va fer un referèndum com una forma de compromís entre les institucions i els ciutadans", ha explicat. L'exconsellera ha dit que si el referèndum tenia un suport massiu "ajudava en la negociació" amb l'Estat però assegura que "mai es pretenia que s'arribés a una insurrecció".  "Mai m'esperava el que vaig veure l'1-O" L'exconsellera ha dit que no es pensava que hi hauria violència l'1-O perquè el Govern, segons Bassa, havia acatat la suspensió del TC i no "va fer cap acció des de la suspensió de la llei del referèndum". I també s'ha referit que "l'antecedent" que tenien era el del 9-N, quan no hi va haver incidents.  A més, s'ha referit a la interlocutòria del TSJC on demanava a les forces policials que "no alteressin la convivència cífica". "L'única variable imprevisible de l'1-O és l'actuació totalment equívoca d'alguns, no de tots, dels membres de cossos de la policia nacional i la guàrdia civil", ha manifestat.  A més, ha dit que se li podien "ocórrer 1000 maneres d'impedir" el referèndum "sense atacar la gent". Entre elles, ha dit que el govern espanyol podria haver "desnaturalitzat el resultat" o haver-se endut les urnes un cop ja s'haguessin acabat les votacions.

Summary: Bassa: "La independència sempre es planteja com una cosa pactada, la prova és que estem aquí i no som independents"


La candidata del PSC per les generals, Carme Chacón, s'ha erigit com a representant del diàleg entre Catalunya i Espanya davant l'immobilisme del "no" del PP i C's. Chacón ha recordat l'esperit de l'Estatut del 2006 i ha assegurat que, des de Madrid, cal un govern que "estengui la mà" i sigui capaç de "dialogar" i aconseguir "un nou acord i un nou pacte per a Catalunya". Ara bé, la candidata socialista també ha volgut subratllar que "no s'arreglarà res si Artur Mas i Mariano Rajoy no surten" dels executius. Chacón ha donat suport a la candidatura del PSC de Girona per a les generals. A la demarcació, el partit ha apostat pel municipalisme, situant regidors i exregidors entre els primers llocs. Per a la candidata del PSC, la situació en què es troba Catalunya després del 27-S i el debat d'investidura –amb primera votació fallida- són "l'expressió més dura del fracàs d'Artur Mas". Chacón assegura que, a dia d'avui, Catalunya es troba "sense líder, sense rumb, fora de la llei i partida en dos".  Però dins aquesta crítica, la cap de llista també hi ha afegit un nom més: el del president estatal. Chacón ha recordat que, tot i que els socialistes ara s'alineïn amb el PP "en la defensa de la legalitat", en referència a la declaració de desconnexió aprovada al Parlament, això no treu que els populars "s'han invalidat per sempre a l'hora de tendir ponts per al diàleg". I aquí, Chacón s'ha remuntat enrere fins a l'Estatut del 2006, recordant que el PP es va dedicar a "boicotejar-lo des del primer al darrer dia". "Els populars van invertir molt per anar en contra d'aquella solució aprovada al Parlament, acordada a les Corts i ratificada de manera massiva pels catalans en referèndum". I com a exemples, Chacón ha recordat les paraules d'Acebes "dient que aquell Estatut el tutelava ETA" o la sentència del Tribunal Constitucional. Ha estat en aquest punt quan la candidata del PSC a les generals, reprenent el fil dels últims esdeveniments polítics, s'ha erigit com a representant del diàleg entre Catalunya i Espanya. "Sabem que la solució serà molt més difícil, perquè Catalunya encara és juga més que Espanya amb el canvi; no ens valen els 'no' del PP i de Ciutadans; necessitem estendre la mà i tenir un govern capaç de dialogar per tornar a aconseguir un consens que porti a un nou acord perquè Catalunya no voti ruptura", hi ha afegit. Igualtat de condicions en educació Carme Chacón ha recolzat aquest dimecres la candidatura del PSC per Girona al 20-D. La foto de família s'ha fet davant la Coma Cros de Salt (Gironès), seu de la UOC, la Uned i l'Eram de la UdG, i Chacón ho ha aprofitat per presentar les prioritats en matèria d'educació i ensenyament que els socialistes portaran a Madrid.  Entre d'altres, Chacón s'ha compromès a impulsar "un autèntic pacte estatal per l'educació", que inclogui derogar la LOMCE, treure l'assignatura de religió del currículum escolar, garantir la gratuïtat de l'ensenyament dels 0 als 18 anys (recuperant ajudes per a les escoles bressol) i impulsar la igualtat de condicions a l'hora d'accedir als estudis superiors. "A dia d'avui hem tornat enrere; hi ha famílies que no poden enviar els seus fills a estudiar a la universitat, perquè no s'hi accedeix per igualtat de coneixements sinó pels diners que tenen els pares als seus comptes corrents", ha criticat Chacón.  "Renovada però amb experiència" A la demarcació, a l'hora de bastir les llistes per al 20-D, el PSC ha apostat pel municipalisme. El partit ha situat als primers llocs regidors i exregidors d'arreu del territori. La candidata del PSC per a les generals, Carme Chacón, ha recordat que aquesta és una candidatura "renovada però amb experiència". Per al Congrés, després de Marc Lamuà, la número 2 de la llista és l'exregidora de Figueres i directora de l'escola La Bressola de Vernet (Perpinyà), Mireia Guerrero; el número 3, el regidor de Santa Coloma de Farners Manel Roqueta; com a número 4, la regidora de Sant Feliu de Guíxols (Baix Empordà) Laura Serrano i, com a número 5, l'exregidor de Salt Mingo Álvarez.  Pel què fa a la candidatura al Senat, segueixen a Cristina López  el regidor de Vilajuïga (Alt Empordà) Joan Aguilar i, com a número 3, la regidora a Palamós (Baix Empordà) Raquel Gallego.

Summary: Chacón s'erigeix com a representant del diàleg entre Catalunya i Espanya davant l'immobilisme del "no" del PP i C's


El Govern ha nomenat aquest dimarts Josefa Casas Espitia interventora adjunta per a la Seguretat Social. Nascuda a Fraga l'any 1956, Casas és Llicenciada en Ciències Econòmiques per la Universitat Autònoma de Barcelona (1979), té un postgrau en Economia i Gestió de la Hisenda Autonòmica i Local per la Universitat de Barcelona (1990) i és diplomada en Funció Gerencial de les Administracions Públiques per ESADE-EAPC (1996). Ha cursat el Programa de Desenvolupament Directiu del Departament d'Economia i Coneixement del GESEM així com els IV i V Seminaris Internacionals sobre la Modernització de l'Estat organitzats pel l'OCDE, el Banc Mundial, British Council i la Secretaria General de la Presidència de Xile, entre d'altres. El 1992, Casas va ingressar al cos d'interventors de la Generalitat, on ha desenvolupat el càrrec d'interventora adjunta a la Intervenció General, des del 1992 al 1998 i des del 2014 fins a l'actualitat. Va exercir com a subdirectora general de Fiscalització des del març de 2013 a febrer de 2014.  Amb anterioritat també ha estat interventora delegada dels departaments d'Interior, Política Territorial i Obres Públiques, de Cultura i de diferents organismes autònoms administratius. Casas ha desenvolupat la docència impartint cursos sobre subvencions, contractació, pressupostos, control públic, finançament, impostos, auditoria d'empreses públiques i de comptabilitat, organitzats per l'EAPC, SOC, Parlament, Col·legi de Censors Jurats de Comptes de Catalunya i a diverses universitats.

Summary: El Govern nomena Josefa Casas interventora adjunta per a la Seguretat Social


El ple de l'Ajuntament de Barcelona ha aprovat aquest divendres una proposició de Cs que insta el govern a presentar immediatament un pla transversal d'intervenció, prevenció social i de salut públic a Ciutat Vella per acabar amb els anomenats 'narcopisos'. Segons el text, el pla ha de tenir com a objectiu acabar amb el tràfic d'estupefaents, posar fi a l'ocupació il·legal d'habitatges, intervenir i prevenir el consum de drogues i vetllar per la seguretat, la convivència i el descans dels veïns. Han votat a favor de la proposició tots els grups municipals, excepte la CUP, que s'hi ha abstingut. L'oposició ha recriminat al govern la seva inacció per afrontar aquest fenomen, mentre que la regidora de Ciutat Vella, Gala Pin, ha negat que l'executiu no estigui actuant i ha insistit que qui té competències en matèria de drogues són els Mossos d'Esquadra.

Summary: El ple de Barcelona insta el govern a presentar immediatament un pla contra els 'narcopisos' del Raval


El coronavirus continua fent estralls al mercat laboral de les comarques gironines i la demarcació tanca el juny amb més de 45.500 desocupats. Són un 1,81% menys en comparació amb el maig; en part, perquè l'avenç de la desescalada ha permès recuperar part de l'activitat. Però si es tira un any enrere, aquí la diferència de percentatges és esfereïdora, perquè l'atur ha arribat a pujar fins a un 46,7%. I això en un mes en què, tradicionalment, el sector turístic i l'hostaleria encapçalaven el gruix de contractacions. Sí que al juny se n'han fet, perquè l'afiliació a la Seguretat Social ha augmentat en 6.857 treballadors. Però de nou, si es tira enrere el calendari, d'un any per l'altre la demarcació ha perdut més de 30.000 llocs de treball.

Summary: Les comarques gironines tanquen el juny superant els 45.500 aturats, un 46% més que ara fa un any


L'Ajuntament de Linyola (Pla d'Urgell) ha decidit enguany suspendre bona part dels actes de Nadal programats al municipi, per mostrar el seu rebuig a la repressió que l'estat espanyol està aplicant sobre Catalunya i els seus dirigents, vuit dels quals, entre ells el vicepresident del Govern, estan a la presó. Entre els actes anul·lats, el consistori ha decidit suspendre la segona edició del Concurs de Músiques de Nadal i el Concert de Nadal, el qual se celebra pocs dies abans de finalitzar l'any. El consistori tampoc encendrà les llums de Nadal pels carrers del municipi i es plantejaran tota la resta dels actes festius. Si que s'instal·larà l'Arbre de Nadal que enguany serà de caire reivindicatiu per denunciar l'existència de presos polítics a Espanya en ple segle XXI i la repressió autoritària de l'Estat. L'associació Pessebre Vivent de Linyola també ha decidit suspendre totes les representacions. L'alcalde de Linyola, Àlex Mases, explica que aquesta decisió de suspendre la majoria dels actes de Nadal va sorgir de forma consensuada després d'una reunió entre els regidors d'ERC, PDeCAT, i el Comitè de Defensa de la República (CDR) de Linyola. ''El municipi vol mostrar el seu rebuig a la repressió que el Govern i institucions espanyoles estan duent a terme a Catalunya, en especial la detenció i empresonament del nostre Govern, el qual considerem encara legítim perquè va ser escollit democràticament pel poble de Catalunya'', apunta l'alcalde. Tot i la suspensió d'algunes activitats i elements decoratius de Nadal, hi ha actes que no s'anul·laran, com la Cavalcada dels Reis Mags d'Orient, ni els actes de La Marató com tampoc la Festa de Cap d'Any, ''tot i que pot haver més modificacions a mesura que vagin passant els dies'', matisa Mases. L'associació Pessebre Vivent de Linyola també ha decidit suspendre totes les representacions pels mateixos motius. Val a dir que el de Linyola és un dels pessebres vivents més concorreguts de la demarcació de Lleida, que els darrers anys s'havia fet popular pel concurs que es feia per escollir l'actor que feia de caganer.

Summary: Linyola suspèn bona part dels actes de Nadal en rebuig a l'empresonament del Govern


L’alcalde de Tarragona, Josep Fèlix Ballesteros, ha assegurat aquest dijous que el Govern s’ha compromès a tenir enllestit el Palau d’Esports un mes i mig abans de la inauguració dels Jocs Mediterranis. Segons el batlle, malgrat el contratemps que ha suposat la renúncia de dues empreses a assumir l’obra, el projecte compta amb el compromís del president Puigdemont i de l’executiu català. L’alcalde, que s’ha mostrat força tranquil, ha deixat en mans de l’executiu i de l’empresa pública Infraestructures.cat l’anunci de la solució adoptada per desencallar l’adjudicació. En tot cas, però, el futur del pavelló passa per la convocatòria d’un nou concurs. “Es tracta d’una solució que no és complexa ni complicada i els terminis s’ajustaran”, ha remarcat Ballesteros.   L’alcalde ha recordat que amb motiu de les Olimpíades de Barcelona i de Londres es van produir situacions similars i “semblava que no s’arribaria a temps amb alguns grans equipaments”, ha recordat. D’altra banda, Josep Fèlix Ballesteros ha apuntat que la reforma del Nou Estadi, que haurà d’acollir les cerimònies inaugurals i de cloenda de Tarragona 2017, es portarà a terme quan el Nàstic acabi la lliga. En cas que l’equip jugui el play-off d’ascens a primera divisió, s’ajustarà el calendari i l’abast de les obres per minimitzar les molèsties. A més, ha recordat Ballesteros, en paral·lel es procedirà a desmantellar l’antiga variant de l’N-340, que es destinarà a aparcament i permetrà millorar la mobilitat de l’entorn.  Conveni per promoure la FP Dual L’alcalde s’hi ha referit aquest divendres després que l’empresa mixta d’aigües, Ematsa, hagi signat un conveni amb l’escola Joan XXIII de Tarragona per promoure la formació professional dual als cicles formatius de grau i mig superior. En concret, es tracta dels cicles formatius de Grau Mig en Gestió Administrativa; el Cicle Formatiu de Grau Superior en Administració i Finances; el Cicle Formatiu de Grau Mig en Manteniment Electromecànic i el Cicle Formatiu de Grau Superior en Sistemes Electrotècnics i Automatitzats. En concret, seran tres els alumnes del centre qui es beneficiaran de la formació dual a Ematsa.   Es tracta d’estades a l’empresa a través de la formació dual, mitjançant contractes laborals, a alumnes matriculats en aquest cicle formatiu perquè puguin compaginar els seusestudis amb un treball. L’acalde i president d’Ematsa, Josep Fèlix Ballesteros, ha destacat que l’oferta dóna una resposta de professionalització i que té com a objectiu pal·liar l’elevat atur juvenil. El director de l’escola, Joan Llatse, ha assegurat que la ciutat és capdavantera i que són referents en ocupabilitat.  Aquest nou cicle que s’impartirà a l’Escola Joan XXIII s’afegeix al mòdul de formació professional que el passat juliol va signar Ematsa amb l’IES Comte de Rius i a l’IES Pere Martell de tècnic en xarxes, instal·lacions i estacions de tractament d’aigua. Així mateix, Ematsa ha esdevingut una de les empreses impulsores del primer títol de FP vinculat al sector de l’aigua i del medi ambient. Es compleix, d’aquesta manera, un dels objectius de millorar l’oferta formativa a Tarragona, sent referents en l’impuls de la FP dual.   En total, Ematsa enguany tindrà nou alumnes de formació dual i dos en pràctiques convencionals de formació en centres de treball. L’any passat van ser vuit en formació dual, sis en pràctiques convencionals i dos provinents del món universitari.

Summary: Ballesteros afirma que el Govern s’ha compromès a enllestir el Palau d’Esports un mes i mig abans dels Jocs


Els Mossos d'Esquadra de Sitges (Garraf) en col·laboració amb els vigilants d'Olivella i la Unitat d'Investigació del Garraf han resolt un operatiu especial contra el cultiu de marihuana amb tres detinguts i més de 2.000 plantes comissades. En concret, les detencions es van produir el passat 21 d'abril i es tracta de tres joves de 26, 29 i 30 anys, veïns de Badia del Vallès, acusats d'un delicte contra la salut pública en la vessant de tràfic de drogues i d'un delicte de defraudació de fluid elèctric. El dispositiu es va activar en col·laboració amb una empresa subministradora d'electricitat arran de la proliferació de plantacions de marihuana a la comarca del Garraf. Amb la investigació, els Mossos van localitzar una casa a Olivella amb un gran cultiu d'aquesta droga, on s'utilitzava electricitat punxada. Es calcula que havien consumit llum il·legalment per valor de 56.386,87 euros. Al domicili registrat a Olivella, els Mossos i el vigilants van localitzar una arma de foc llarga amb munició, i una gran quantitat de material utilitzat en el cultiu de marihuana en espais tancats, com aparells elèctrics, extractors, pantalles amb làmpades de calor, ventiladors i fertilitzants, entre altres.  Al mateix temps, van comptar i decomissar fins a 2.050 plantes de marihuana, a part d'una instal·lació elèctrica fraudulenta. Els tres joves detinguts acumulen vuit antecedents per delictes similars. Després de passar a disposició judicial, van quedar en llibertat amb càrrecs. D'altra banda, el 19 d'abril, els Mossos d'Esquadra també van comissar cinc quilograms de cabdells de marihuana preparats per vendre dins un pis de Sant Pere de Ribes. L'alerta l'havia donat la immobiliària que gestiona l'habitatge.  En total, la marihuana intervinguda en les dues operacions tindria un valor de venda al mercat il·legal d'un milió d'euros. En aquests moments la investigació policial continua oberta i no es descarten més detencions.

Summary: Detenen tres joves i comissen més de 2.000 plantes en un dispositiu contra el cultiu de marihuana a Olivella


El coordinador general del PPC, Xavier García Albiol, ha acusat el vicepresident del Govern, Oriol Junqueras, d’”intentar forçar” perquè la CUP tombi els pressupostos de la Generalitat i provocar així noves eleccions. Des de la Fira de l’Oli de Les Borges Blanques (Garrigues), el popular ha fet una crida a la “responsabilitat” de Junqueras. “Està jugant a que la CUP no aprovi els pressupostos i està buscant que la CUP els tombi i es convoquin noves eleccions per ser ell president”, ha declarat. D’altra banda, ha qualificat de “xarlotada” la crida a la mobilització que han fet les entitats sobiranistes per expressar el seu suport a l’expresident de la Generalitat Artur Mas; l'exvicepresidenta Joana Ortega i l'exconsellera d'Ensenyament Irene Rigau, pels judicis per organitzar la consulta del 9-N. En clau pressupostària, Albiol ha fet una crida a la responsabilitat “perquè Catalunya no es pot permetre tornar a unes quartes eleccions en poc més de sis anys” i ha alertat del “greu prejudici” que això suposaria per a l’economia catalana. Ha afegit a més que l’actuació de Junqueras és de “deslleialtat” amb el president Carles Puigdemont i li ha demanat “que s’ho pensi dues vegades”.  En ser preguntat sobre la mobilització de suport a Mas, Ortega i Rigau, el popular ha considerat que les organitzacions han arribat a l’”absurd” demanant a la gent que faci festa a la feina per participar d’aquesta iniciativa. “És una xarlotada més a les que ens té acostumats el procés”, ha declarat.  Més inversió en agricultura Durant la seva visita a la Fira de l’Oli, Albiol ha criticat també que els comptes presentats pel Govern contemplin “només un 1%” d’inversió en el sector agrícola, quan ha assegurat que l’Estat hi destina el 2%. El popular ha reclamat una aposta més clara per aquest àmbit perquè “crea feina i riquesa en el territori”.  Albil ha aprofitat la visita a terres lleidatanes per expressar el seu condol i suport, i el del conjunt del PPC, a les famílies, amics i companys dels dos agents rurals que aquest dissabte a mans d’un caçador a Aspa.

Summary: Albiol acusa Junqueras de “forçar” perquè la CUP tombi els pressupostos i provocar eleccions "per ser president"


Un total de 25 companyies d’onze estats diferents com Argentina, Egipte, Senegal, Xile o Uruguai participaran del 23 al 27 d’agost en la 16a edició del Festival Internacional de Teatre Amateur de Girona, el FITAG. Enguany, s’han incrementat fins a 12 el nombre de municipis participants que acolliran algun dels 29 espectacles que s’han programat, dos d’ells coproduïts pel festival. A més, el programa també inclou una sessió de cinema al Truffaut on es projectarà la pel·lícula ‘Anatomia d’un festival: FITAG, 5 dies per ser feliç’ que pretén ser un quadern de bitàcola del dia a dia d’aquest certamen teatral. L’espectacle ‘Revolution’ serà el tret de sortida d'un festival que continua oferint teatre per als més menuts, amb la 4a edició del Petit FITAG, i que inclourà espectacles breus i diversos de clown, narració de contes, titelles, dansa o màgia. Coincidint amb el 16è aniversari, l’organització ha fet un pas endavant i ha obert un perfil a Instagram i ha organitzat un concurs de participació lliure on premiaran la imatge més original i enginyosa amb dues entrades dobles i un jersei del FITAG.  Companyies d’Argentina, Brasil, Egipte, Iran, Israel, Polònia, Senegal, Ucraïna, Uruguai o Xile. Aquests són només alguns dels onze països d’on provenen les 25 companyies que actuaran en la 16a edició del FITAG que ha programat 29 espectacles. Com ja és habitual, el certamen teatral es representarà en diversos escenaris de Girona i d’altres municipis. És més, concretament enguany s’ha incrementat el nombre de pobles gironins participants que formen part de la xarxa FITAG als municipis tals com Figueres, Puigcerdà, Llançà o Besalú. El festival està patrocinat per la Diputació de Girona i compta amb el suport de la Casa de Cultura, l’Ajuntament de Girona i la Generalitat. El festival s’inaugurarà el proper 23 d’agost amb l’espectacle ‘Revolution’, al Teatre Municipal de Girona. Es tracta d’un espectacle molt visual de la companyia I per què no?, originària de Llançà. També, el dijous 25 arribarà, des de Madrid, la companyia La Luciérnaga – ONCE, que presentarà l’espectacle ‘¡Quién va!’ Destino Hamlet, una proposta en què participen, majoritàriament, persones invidents. Pel que fa a les coproduccions del FITAG, el dimecres 24 el Centre Cultural La Mercè acollirà la mítica ‘Hamlet’, que ha comptat amb el suport de Focus Engelhorn i que estarà dirigida per Raul Rodriguez da Silva, que després d’un vídeo càsting ja ha escollit quins seran els actors que participaran en el taller. ‘A la deriva’, la segona coproducció del festival, també és un projecte amb finalitats pràctiques i pedagògiques. En aquest cas, l’obra és una proposta del director Juan Manuel Casero, que es podrà veure al refugi antiaeri dels Jardins de la Infància de Girona, on participaran un grup d’alumnes de l’escola de teatre El Galliner.  Durant la presentació de la programació del FITAG que s’ha fet aquest dijous al pati de la Casa de Cultura de Girona, el director del festival, Martí Peraferrer, ha volgut destacar la presència de grups d’arreu del món que hi participen. “La feina que hem anat fent durant els darrers anys ens ha dut a formar part d’una família molt ben avinguda, que és la base d’un festival d’oportunitats com aquest, no només perquè permet veure teatre a casa nostra, sinó perquè dóna suport a companyies petites, les quals són fonamentals per al desenvolupament de les arts escèniques”, ha assenyalat. Un any més, els més menuts també podran gaudir del teatre amb la 4a edició del Petit FITAG de la mà d’El Galliner. Es tracta d’un espai pensat per acostar el teatre amateur als nens d’entre 3 i 10 anys i que, un any més, manté la seva vocació de mostrar el teatre des d’una visió multicultural. D’aquesta manera, volen que la llengua no suposi un obstacle per comunicar-se i que l’expressió artística arribi a tots els nens. La programació inclou espectacles breus i diversos de clown, teatre de text, narració de contes, música, animació, titelles, dansa i màgia. Una de les novetats d’enguany és l’increment de municipis que conformen la xarxa de pobles del FITAG. Aquest 2016 ja són dotze: Figueres, Sant Gregori, Puigcerdà, Palamós, la Jonquera, Sant Pere Pescador, Salt, Llançà, Vidreres, Besalú, Lloret de Mar i Maçanet de la Selva.  A part, per commemorar els 16 anys, el festival ha obert un perfil a Instagram. Fins ara mantenia comptes a Facebook i Twitter. L’organització ja ha anunciat que obre un concurs de participació lliure a Instagram i que premiarà la imatge més original i enginyosa amb dues entrades dobles i un jersei del FITAG.

Summary: El 16è FITAG comptarà amb 25 companyies d’onze estats diferents


El president del Parlament, Roger Torrent, ha proposat als portaveus dels grups parlamentaris que es pugui posar qualsevol símbol als escons de l'hemicicle "sempre que siguin respectuosos amb els principis democràtics". Segons fonts de la presidència del Parlament, Torrent traslladarà la proposta als grups perquè aquest dimarts pugui ser ratificada a la Junta de Portaveus. JxCat, ERC i PSC han valorat positivament la proposta mentre que Cs, d'entrada,  ha mostrat certa reticències amb la iniciativa de Torrent. El president del Parlament ha convocat aquesta tarda els representants dels grups per abordar la polèmica dels llaços grocs que es va generar en l'últim ple quan Torrent i el portaveu de Cs, Carlos Carrizosa, es van enfrontar per la presència d'aquest símbol a la bancada del Govern i el president de la cambra va suspendre la sessió.   Després de la reunió, en declaracions a la premsa, la diputada de JxCat, Gemma Geis, ha explicat que s'ha acordat que els grups puguin "continuar exercint la seva llibertat d'expressió" i que es puguin utilitzar llaços als escons. "Ens hem de mantenir ferms en la llibertat d'expressió. El llaç groc representa solidaritat amb els presos i els exiliats", ha afirmat Geis.    La diputada, que ha evitat parlar de qualsevol assumpte relacionat amb la bancada del Govern, ha fet una crida a al concòrdia i ha dit que "quan ets demòcrata respectes els símbols i les opinions de qualsevol que pensi diferent". Geis s'ha mostrat optimista i ha esperat que aquest dimarts l'acord sigui unànime.

Summary: Torrent proposa que els diputats puguin posar qualsevol símbol "democràtic" als escons del Parlament


El president de la Generalitat Valenciana, Ximo Puig, ha exposat aquest dimecres la “via valenciana cap a la prosperitat” marcada pel “diàleg” i per un reequilibri de forces a l’Estat, que desafiï “la idea patrimonialitzadora d’Espanya”. En aquest sentit ha convidat Catalunya a trobar-se amb el País Valencià “en aquesta altra Espanya possible”. Puig ha fet aquestes declaracions durant la conferència que ha pronunciat al fòrum Barcelona Tribuna, on ha fet un diagnòstic en el qual declara exhaurit l’actual model autonòmic, alerta sobre un procés de recentralització, aguditzat per la crisi econòmica, i ha proposat un nou model d’estat. El cap del Consell ha exposat les seves propostes per a “la posada a punt de l’estat de les autonomies” i que passen per la lleialtat institucional, un nou model de finançament, un repartiment racional i equitatiu de les inversions, la descentralització de la administració de l’Estat i la reforma del Senat. Amb tot, preguntat sobre el procés sobiranista, Puig ha dit que el govern espanyol "ha de fer algun tipus de moviment" i ha evitat indicar què ha de fer el govern català, assenyalant "crec que la Generalitat i el poble de Catalunya han de prendre lliurement les seves decisions".

Summary: Ximo Puig convida Catalunya a compartir “l’Espanya possible" però respecta les decisions que prengui el poble català


A Catalunya hi ha unes 24.000 entitats i s'estima que 510.000 persones voluntàries hi estan vinculades. Els socis estimats se situen en els 1.550.000. Aquesta és una de les dades que es desprèn de l'Informe de l'Associacionisme i el Voluntariat a Catalunya 2018, un estudi realitzat a partir de les respostes de més de 3.000 voluntaris i 2.000 entitats. Els àmbits d'activitat més presents són el de l'acció social, amb un 28% de les entitats, i el de la cultura, amb un 25%. Una tercera part de les organitzacions només té entre 3 i 30 persones associades. Les més grans, que compten amb més de 250 socis, representen el 17%.  El Departament de Treball, Afers Socials i Famílies, a través de la Direcció General d’Acció Cívica i Comunitària, ha elaborat aquest informe juntament amb l’Observatori del Tercer Sector i la col·laboració de les entitats. Es tracta d'un requeriment de la llei del 2015 que regula el model de l'associacionisme i el voluntariat de Catalunya. Des de 2001 no es feia cap treball d’aquestes dimensions.  El 44% de les actuals entitats ja van ser creades durant el segle XXI, el que demostra, segons apunta Afers Socials en un comunicat, el dinamisme del sector, i a la vegada també planteja la necessitat del suport continu per a les entitats de nova creació. La forma jurídica predominant és l'associació (el 85% de les entitats ho són), mentre que el 8% són fundacions, el 3% es defineixen com a cooperatives i el 4% són altres formes jurídiques. En l'àmbit territorial, el 43% de les entitats desenvolupa la seva activitat només en el mateix municipi on té la seva seu. El 13% ho fa a la comarca, el 9% a la província i el 20% s'ocupa de tota Catalunya. La meitat de les organitzacions afirma haver comptat amb persones remunerades. El 55% dels contractes són indefinits, mentre que el 38% de les col·laboracions són autònomes. Entre els treballadors, el 62% són dones. En matèria de recursos econòmics, el 42% de les entitats no supera els 15.000 euros. Les fonts de finançament principals són els recursos propis, que representen el 46%, per davant del finançament públic, que suposa el 45%. Les fonts privades es queden en el 9% i el 31% de les entitats també rep aportacions en espècie. El 44% de les entitats té la seva seu en espais públics cedits, mentre que el 10% de les seus està en un domicili particular d'una persona membre. El 8% té el local en propietat.    El perfil del voluntariat El temps de dedicació setmanal al voluntariat més freqüent és de fins a 5 hores setmanals, amb un 64%. Un de cada quatre dedica entre 6 i 10 hores setmanals. Per edats, són les persones més joves i les més grans les que més temps hi dediquen, els nascuts abans de la dècada dels 60 i després del 1990. El 60% dels voluntaris són dones.  Pràcticament la meitat de les persones voluntàries compta amb estudis superiors. El 43% treballa i el 29% està jubilat. Reptes A més de recollir dades, l'informe també planteja una sèrie de reptes, com per exemple la necessitat d'adaptar-se a les diferents realitats territorials de les entitats. Algunes petites organitzacions també demanen que l'aplicació de la nova llei es faci a diferents velocitats per la càrrega burocràtica que els exigeix.  Així mateix, el treball conclou que cal una millor visualització del rol i la importància del voluntariat i també clarificar el rol dels diferents perfils de persones que integren les entitats, perquè quedi clar què és voluntariat i què no ho és. Un altre dels reptes és la formació, el relleu generacional però alhora la consolidació del voluntariat. Malgrat tot, els participants creuen que el sector té un bon estat de salut, amb un constant creixement de les entitats.

Summary: A Catalunya hi ha unes 24.000 entitats amb 510.000 persones voluntàries vinculades


La Sala III del Tribunal Suprem ha emès una sentència per la que rebutja un recurs de la Caixa de l'Assegurança Social de Panamà que pretenia que declarés la responsabilitat patrimonial de l'Estat espanyol i la Generalitat de Catalunya per un cas d'enverinament massiu a Panamà. El país caribeny responsabilitzava les administracions catalana i espanyola per l'absència d'una regulació que hagués impedit l'exportació a Panamà des de l'Estat de 9.000 litres d'un excipient fabricat a la Xina que es va utilitzar per elaborar un xarop per a la tos i que, en realitat, era glicerina no apta per al consum humà. El xarop va ser elaborat a Panamà i consumit l'any 2006 per pacients d'aquest país que, en molts casos, van patir insuficiència renal i van morir.  El govern panameny demanava a les dues administracions una indemnització de 23.505.846 dòlars en concepte de les despeses que la Caixa de l'Assegurança Social de Panamà va haver d'afrontar les tractar fins el dia del recurs els afectats pel Síndrome Renal Agut causat per la contaminació de glicerina d'ús farmacèutic per presència de dietilenglicol.  Segons les autoritats de Panamà, l'Estat és responsable patrimonial del cas per no disposar d'una legislació per impedeixi que aquestes substàncies puguin ser comercialitzades per a l'elaboració de fàrmacs destinats al consum humà. També corresponsabilitzen la Generalitat  per "l'anormal funcionament en l'execució de les seves competències".  La sentència explica que l'any 2003 l'empresa espanyola Resfer Internacional S.A. va exportar a Panamà 9.000 litres de l'excipient fabricat a la xina que va servir per fabricar xarop per a la tos. Deu anys més tard, el 2013, Panamà va interposar un recurs al Tribunal Suprem espanyol per demanar l'assumpció de responsabilitats.  El Suprem inadmet ara el recurs per "manca de legitimació" argumentant que la naturalesa i les funcions de la Caixa de l'Assegurança Social no consten a l'ordenament jurídic panameny, i per tant tampoc la seva relació amb les persones afectades per l'enverinament.  A més, el Suprem recorda també que existeix una resolució judicial ferma dictada per l'Audiència Nacional el 18 de juny del 2011 que conclou que la causa de l'enverinament va ser "la manipulació a Panamà de l'etiquetat i de la denominació del producte", i per tant un fet "aliè a l'actuació de les autoritats espanyoles".

Summary: El Tribunal Suprem rebutja un recurs de Panamà contra l'Estat i la Generalitat per un cas d'enverinament massiu


L'Ajuntament de Sabadell demanarà un segon dictamen preceptiu i vinculant a la Comissió Jurídica Assessora –òrgan consultiu dependent de la Generalitat– sobre la validesa de la cessió de la Caserna de la Guàrdia Civil. Aquesta sol·licitud es produirà després que la Comissió hagi declarat la caducitat del procediment i l'arxiu de les actuacions iniciades a demanda de l'Ajuntament. Aquesta decisió es produeix perquè la Llei obliga a dictar una resolució en tres mesos i en el cas que s'incompleixi el termini previst és necessari anul·lar el procediment i tornar-lo a iniciar. "Ens hem trobat atrapats enmig d'un procés amb un termini de resolució excessivament curt", ha afirmat el tinent d'alcalde de Territori i Sostenibilitat, Maties Serracant. La resposta de la Comissió Jurídica Assessora indica que la caducitat del dictamen permet que l'Ajuntament iniciï un nou procediment de revisió d'ofici. "Farem exactament això, tornar a demanar un dictamen perquè estem molt a prop d'aconseguir una resposta que serà vinculant i que pot retornar la Caserna a la ciutat", ha explicat Serracant, que destaca que l'objectiu és revertir de forma gratuïta la cessió d'un espai que ja és de propietat municipal.

Summary: Sabadell sol·licitarà un segon dictamen a la Generalitat per intentar recuperar la titularitat de la Caserna


El Tribunal Constitucional (TC) no ha admès a tràmit el recurs d'empara de la família de Francisco Franco contra l'exhumació del dictador del Valle de los Caídos. En una interlocutòria feta pública aquest dijous, la secció primera del TC afirma que la vulneració de drets fonamentals que van al·legar els Franco és "inexistent". Els magistrats del constitucional han decidit per unanimitat inadmetre el recurs d'empara que van presentar fa una setmana els néts del dictador i consideren "innecessari" pronunciar-se sobre les mesures cautelaríssimes de suspensió del trasllat al cementiri del Pardo. El Tribunal Suprem ja havia avalat l'exhumació de Franco i el govern espanyol tenia via lliure per traslladar les restes encara que no s'hagués resolt aquest recurs, segons van apuntar fonts jurídiques. De fet, el Consell de Ministres de la setmana passada va acordar exhumar Franco abans del 25 d'octubre i el Valle de los Caídos està tancat des de dissabte per preparar el trasllat de les restes.  Els Franco van argumentar que la decisió del govern espanyol i la sentència del Suprem que avala l'exhumació vulneraven el principi d'igualtat, el dret a la intimitat personal i familiar, en connexió amb la llibertat religiosa, i el dret a la tutela judicial efectiva. El TC no admet a tràmit el recurs però argumenta el rebuig en una interlocutòria perquè l'assumpte "transcendeix del cas concret" i planteja "una qüestió jurídica de rellevant i general repercussió social" que té unes "conseqüències polítiques generals". "No ens sembla ni injustificada, ni arbitrària, ni en suma contrària al principi general d'igualtat" la decisió d'exhumar Franco. "La significació històrica i política" de Franco "fa que qualsevol decisió que afecti el tractament i localització de les seves restes mortals transcendeixi el cas concret", diu el TC.  El tribunal tampoc aprecia lesió del dret a la intimitat en connexió amb la llibertat religiosa. D'una banda, el TC recorda que el dret a la intimitat es pot limitar per "un fi constitucionalment legítim" com seria "eliminar la divisió entre ciutadans i fomentar la cohesió i solidaritat". En aquest sentit, creu que l'acord del Consell de Ministres respon a motivacions sobre els "principis democràtics" i no pretén atacar les conviccions religioses de la família.  Per últim, pel que fa a la tutela judicial efectiva, el TC defensa que el Suprem va oferir una resposta que "resulta raonable i motivada, i de la qual es dedueix que els recurrents van ser els que van deixar transcórrer el termini de 15 dies sense designar el corresponent lloc d'inhumació alternatiu". El Pardo: el destí de les restes El TC defensa que la decisió del govern espanyol de traslladar les restes al panteó familiar del cementiri de Mingorrubio, a El Pardo, on està enterrada la dona de Franco, Carmen Polo, és "respectuosa amb les creences" religioses dels recurrents, ja que és un "cementiri de confessió catòlica".  La família havia demanat que, en cas de no poder impedir l'exhumació, se'l traslladés a la cripta de la catedral de l'Almudena, a ple centre de Madrid, on està enterrada la seva filla, Carmen Franco Polo. L'executiu ho va rebutjar per motius de seguretat i per la significació del dictador.

Summary: El TC no admet a tràmit el recurs d'empara de la família Franco contra l'exhumació del dictador


El conseller de Territori i Sostenibilitat, Damià Calvet, ha reclamat al sector de taxis i VTC un diàleg "sense xantatges, sense manifestacions, sense ocupacions de la via pública i sense violència". En una compareixença després de mantenir reunions amb el sector VTC, amb agents socioeconòmics i del transport, Calvet ha constatat que "hi ha posicions molt allunyades, fins i tot irreconciliables" entre els taxistes i els responsables d'empreses com Uber i Cabify. El conseller s'ha compromès a seguir les reunions amb uns i altres i ha admès que això podria comportar allargar el calendari per a l'aprovació del decret que ha de regular el sector. Calvet ha exigit a l'alcaldessa de Barcelona, Ada Colau, que "assumeixi les seves responsabilitats i no s'amagui darrere de la Generalitat" a l'hora de definir amb un reglament els temps de precontractació que considerin necessari, partint dels 15 minuts mínims que proposa el Govern.  Calvet ha rebutjat, per ara, renunciar a la precontractació proposada, d'un quart d'hora, i ha dit que en tot cas es podrien aplicar "intervals" a través del reglament posterior, que correspondria a l'ATM. El conseller ha rebutjat que hi hagi discrepàncies entre el seu Departament i el d'Economia sobre com regular els sector dels taxis i dels VTC i ha insistit que la voluntat és "no anar contra ningú".  Calvet ha descrit la mobilització dels taxistes com "una parada patronal" i no una "vaga", però ha dit que tot i el rebuig dels conductors a aixecar l'ocupació de la Gran Via, s'hi reunirà demà dimarts per buscar solucions al conflicte.  El conseller ha dit que les aturades tenen un cost d'uns 1,3 milions d'euros diaris pels taxistes i d'uns 600.000 euros per les VTC. A més, ha dit que hi ha "costos indirectes" per l'administració pel reforç del transport públic per garantir la mobilitat de la ciutadania.  En aquest sentit, ha indicat que encara no s'ha hagut d'activar "la màxima capacitat d'oferta del transport públic", que podria arribar a suposar un cost d'un milió d'euros diaris. Aquest escenari, però, s'hauria de posar en marxa "amb 48 hores d'antelació" i només es farà si, després d'un anàlisi de les necessitats de mobilitat de la ciutadania, es constata que calen més reforços que els aplicats fins ara.  Queixes del sector socioeconòmic Segons Calvet, en les seves trobades amb agents socioeconòmics com els responsables del comerç, la restauració o l'hostaleria a Barcelona s'ha pogut constatar "la preocupació" per la imatge de Barcelona. "Ens han demanat diàleg des de l'administració amb tots els implicats i han expressat preocupació per la imatge de Barcelona de cara a món", ha dit Calvet.  El conseller ha dit que "determinades imatges de violència", a ulls del sector socioeconòmic, "poden ser interpretades com un fre a l'atractiu de Barcelona com a destí de tot tipus d'activitat econòmica".  En aquest sentit, el sector econòmic i comercial ha expressat la seva preocupació pel Mobile World Congress, una preocupació compartida pel Govern. "Sempre patim pel Mobile", ha admès Calvet, que ha lamentat que hi hagi "una certa moda" d'actuar contra la fira per "pressionar" l'administració. El conseller ha dit que, precisament en previsió al Mobile, el Govern va decidir "anticipar-se" i treballar en el decret amb "setmanes d'antelació".  Properes reunions El conseller Calvet exposarà dimarts al consell executiu les seves propostes per la regulació del sector del taxi i les VTC, tot i que el decret no s'aprovarà llavors ja que, des del Departament de Territori, admeten que el calendari es pot allargar més enllà del mes previst inicialment per deixar espai per a les negociacions.  A banda, hi haurà trobades amb el sector del taxi i amb el dels VTC, tot i que, per ara, es faran per separat.

Summary: Calvet demana a taxis i VTC un diàleg "sense xantatges, ocupacions de la via pública i sense violència"


La Plaça del Vi de Girona s'ha omplert de nou per exigir la llibertat dels vuit consellers destituïts i els líders d'ANC i Òmnium, que segueixen empresonats. Els exdiputats Benet Salellas i Magda Casamitjana han demanat a les 4.000 persones que han assistit a l'acte "unitat d'acció", de cara a les properes setmanes. "Jo tinc molt clar que no vull viure en un estat que té gent innocent a la presó", ha reblat Salellas. Casamitjana ha criticat el PSC – el seu antic partit– i ha deixat clar que "ningú ha enganyat els independentistes". "Que diguin el què vulguin, Junts pel Sí ha complert", ha exclamat l'exdiputada, que ha assegurat que "tot està a punt per a la República". El secretari general de la UGT a Catalunya, Camil Ros, s'ha mostrat afectat per l'empresonament de Dolors Bassa, de qui ha assegurat que és "una bona persona". "No és normal que un estat tanqui algú com la Dolors", ha lamentat.

Summary: La Plaça del Vi de Girona es torna omplir per exigir la llibertat dels "presos polítics" i "defensar la República"


La plantilla d'Aigües de Barcelona ha celebrat aquest dissabte el 150è aniversari de la companyia amb una jornada lúdica i festiva al Museu Agbar de les Aigües de Cornellà de Llobregat. En el marc d’aquesta Festa Major, els treballadors han impulsat la campanya #JoSócdAigües per defensar l'actual model de gestió del cicle integral de l'aigua i reivindicar "el servei d’excel·lència" que presten per fer arribar cada dia l’aigua a prop de 3 milions de persones. "El nostre compromís amb la ciutadania i en fer arribar l'aigua a tothom continua intacte i és un dels motius pels quals la companyia celebra 150 anys d'història", ha assenyalat el president del consell d'administració d'Aigües de Barcelona, Àngel Simon, que també ha posat de relleu el Fons de Solidaritat que Agbar va impulsar el 2012, "tres anys abans que el Parlament de Catalunya aprovés la Llei 24/2015, per no tallar l'aigua a ningú que no la pogués pagar". Paral·lelament, Simon ha remarcat que "la unitat de la companyia" ha estat clau per poder celebrar aquesta fita del 150è aniversari. "Hem tingut diferències de criteri però en allò essencial sempre hem anat junts", ha conclòs el president del Consell d'Administració d'Aigües de Barcelona. Els treballadors també han aprofitat la jornada festiva per presentar el projecte d’ambaixadors, que consisteix en un canal de comunicació interna de proximitat i que fa de representants de la plantilla en esdeveniments com el d’avui.

Summary: Agbar celebra el 150è aniversari i defensa el seu model de gestió del cicle integral de l'aigua


La direcció adverteix que estan al límit de la capacitat i ja treballen en un nou centre d'aquí a vuit o deu anys vista ACN Palamós.-L'hospital de Palamós (Baix Empordà) ha tornat a augmentar el nombre de cirurgies practicades el 2018. En concret, han crescut un 6% respecte l'any anterior, malgrat que aquesta vegada no hi ha hagut cap pla de xoc, com sí hi va haver el 2017. Aquest increment ha fet que el centre de referència de la comarca sigui el que té les llistes d'espera més baixes de la demarcació de Girona. El seu gerent, Xavier Pérez, explica que la voluntat ha estat "operar més" per poder rebaixar la taxa. Pérez, però, ha advertit que un cop acabin les obres a la unitat d'Urgències, l'hospital "no tindrà un metre quadrat més on poder construir". Això afecta a un possible augment assistencial els propers anys. En aquest sentit, el gerent ha reconegut que ja estan treballant en la construcció d'un nou hospital, això sí, a vuit o deu anys vista. Tornen a incrementar-se el nombre d'operacions que es fan al cap de l'any a l'hospital de Palamós. El centre de referència de prop d'uns 130.000 ciutadans ha realitzat el 2018 un total de 12.110 intervencions, un 6% més de les que va fer el 2017.  Cal tenir en compte que aleshores hi va haver un pla de xoc en cirurgies considerades "garantides". En aquest sentit, des del centre baix-empordanès destaquen que en cataractes el temps d'espera no arriba al mes, mentre que en genoll i maluc s'ha reduït fins als cinc mesos.   Des de la gerència argumenten que la voluntat ha estat "operar més" per tal de poder rebaixar les taxes i situar-les en els nivells més baixos dels centres de les comarques de Girona, en el global d'operacions que realitza l'hospital de Palamós. La seva directora assistencial, Anna Ribera, es mostra "molt satisfeta" perquè aquestes xifres mostren la "bona feina" que es fa des del centre. Tot plegat, en unes instal•lacions en les que s'estan realitzant obres a la part d'Urgències, i que si tot va bé, acabaran el 2020. Aleshores, "no quedarà un metre quadrat més per construir", adverteix el gerent de l'hospital, Xavier Pérez. "Crec que hem estat en obres des del 1986 quan va obrir l'hospital", ha ironitzat. Aquesta circumstància fa que hi hagi una certa incertesa si l'atenció assistencial creix els propers anys. De fet, des de l'hospital donen per fet que el principal usuari -malalts de més de 65 anys- i que representen dos terços dels que han de passar pel centre creixerà. Per això, Pérez ha reconegut que ja treballen en "alternatives" però amb la vista posada en un nou edifici que doni resposta a les necessitats d'una població que també pot augmentar fins els 140.000 ciutadans d'aquí a vuit o deu anys. "És un tema complex, sabem que l'hospital ja no té més oportunitats i ja estem parlant amb l'Ajuntament de Palamós i el tema requereix uns quants anys per poder tenir resolta la  situació, a més cal tenir en compte que depèn de molts factors", ha reblat Pérez. Millora les condicions del personal Un dels aspectes que més preocupa la gerència de l'hospital de Palamós és la possibilitat de tenir una plantilla que doni cobertura a les necessitats del centre. En aquest sentit, Pérez ha assenyalat que ara per ara estan al 100% i per tant no hi ha "problemes", més enllà que "sempre" es voldria tenir el major nombre de professionals possible.  Un dels motius d'aquesta estabilitat té a veure amb les condicions que s'ofereixen. "És un tema multifactorial, el 90% dels contractes són a jornada completa i indefinit, intentem fer flexible l'horari i les consultes i millorem els aspectes d'acollida", ha assenyalat Pérez. El gerent també ha destacat que les Urgències aquest estiu no s'han ressentit de l'increment "habitual" que hi ha aquesta època de l'any. De mitjana, a l'estiu l'hospital de Palamós atén 220 urgències diàries, malgrat que alguns dies han tingut pics de 270.

Summary: L'hospital de Palamós augmenta un 6% les cirurgies el 2018 i ja és el que té la llista d'espera més baixa de Girona


La JEC al·lega que els presos tenen dret a vot i permet la marca de Podem i Esquerra Unida fer actes als centres penitenciaris ACN Barcelona.-La Junta Electoral Central (JEC) ha autoritzat a Adelante Andalucía a oferir tres mítings durant la campanya electoral andalusa dins les presons, un fet inèdit fins ara en democràcia. Segons recullen diversos mitjans, la JEC ha atès el requeriment de la candidatura d'esquerres a través d'una consulta a la Secretaria General d'Institucions Penitenciàries, que ha conclòs que no hi ha impediments legals per celebrar en aquests centres actes polítics. La decisió, donada a conèixer aquest divendres per la Junta Electoral recorda que l'article 25.2 de la Constitució declara que "el condemnat a pena de presó" té "els drets fonamentals d'aquest capítol, a excepció dels que es vegin expressament limitats pel contingut de la resolució condemnatòria, el sentit de la pena i la llei penitenciària".  A més, afegeix que la llei Orgànica General Penitenciària estableix que els presos "podran exercir els drets civils, polítics, socials, econòmics i culturals, sense exclusió del dret de sufragi".

Summary: La Junta Electoral autoritza Adelante Andalucía a fer tres mítings en presons durant la campanya


"Un fracàs a Vic del sistema de recollida porta a porta és un fracàs per totes les ciutats mitjanes del país". Així de taxatiu s'ha mostrat el regidor d'ERC Som Vic, Joan Ballana, per assenyalar que la implementació del porta a porta a la ciutat "s'ha de realitzar amb totes les garanties d'èxit". Per aquest motiu, els republicans van fer arribar un document amb una vintena de propostes per millorar el projecte de l'equip de govern, entre les quals destaca l'increment del nombre d'informadors, la municipalització del servei o que s'instal·lin estacions i camions d'emergència. La resposta, però, ha estat negativa en gairebé totes les esmenes. Per això els republicans han optat per defensar una millora del sistema actual, "amb una campanya que expliqui bé com funciona i eviti males pràctiques", i que serviria durant els tres anys que queden de mandat com a pas previ a la implementació del porta a porta.

Summary: ERC Som Vic aposta per millorar el sistema de recollida actual com a pas previ a la implementació del porta a porta


La consellera de la Presidència, Meritxell Budó, creu que la trucada telefònica d'aquest dimarts entre el president de la Generalitat, Quim Torra, i el president del govern espanyol en funcions, Pedro Sánchez, obre una "nova etapa" pel compromís del líder del PSOE que sigui "la legislatura del diàleg". En una entrevista a RNE, la també portaveu del Govern ha subratllat la importància de la "bona voluntat" de Sánchez i el fet que reconegui que hi ha un "conflicte polític". Budó no ha volgut avançar escenaris i ha dit que primer s'ha de produir la reunió entre presidents que, segons ha dit, Sánchez es va comprometre a mantenir "al més aviat possible després de la investidura". Tot i així, Budó ha avisat que "no pot quedar tot en una reunió entre presidents".  Preguntada per si Torra assistirà a la conferència de presidents de comunitats autònomes, Budó ha dit que encara no s'ha pres la decisió perquè no han rebut la invitació formal però, de totes maneres, ha volgut remarcar que el compromís de Sánchez amb Torra és una reunió entre presidents i no en el marc d'una conferència de presidents autonòmics.  Segons Budó, primer s'ha de fer aquesta primera reunió entre presidents i després ja es veurà el format de les reunions posteriors per seguir treballant. "No pot quedar tot en una reunió entre presidents", ha subratllat. Pel que fa a la convocatòria de Tsunami Democràtic coincidint amb el Barça-Madrid d'aquest vespre, la portaveu del Govern ha dit que "la seguretat estarà garantida" amb un reforç dels Mossos d'Esquadra i el suport de la Guàrdia Urbana de Barcelona. "La voluntat és que els que desitgin manifestar-se ho puguin fer i sigui compatible amb les persones que vulguin accedir al camp", ha conclòs.

Summary: Budó creu que la trucada Torra-Sánchez obre una "nova etapa"


L'Organització per a la Cooperació i el Desenvolupament Econòmic (OCDE) preveu que l'economia espanyola s'enfonsi un 11,1% aquest 2020 si la covid-19 "desapareix després de l'estiu". En les seves darreres perspectives financeres, l'OCDE alerta que el PIB espanyol es podria contraure fins a un 14,4% si hi ha rebrots a la tardor. L'organització preveu que en el millor escenari Espanya es recuperarà un 7,5% el 2021 i un 5% si hi ha una segona onada de la pandèmia abans de finals d'any. L'OCDE estima que en el millor dels casos l'atur pujarà fins al 19,2% aquest any però creu que en cas de rebrot serà superior al 20% aquest 2020 i fregarà el 22% el 2021. L'OCDE assegura que la forta caiguda de la demanda interna i del turisme tindrà un pes important en aquesta contracció econòmica. De fet, avisa que la incertesa i "l'alta dependència del turisme" alentiran la recuperació. Segons els seus càlculs, l'activitat econòmica a Espanya ha disminuït un 30% durant el confinament, però veuen ja alguns indicadors de recuperació amb l'aixecament gradual de les restriccions. Per prevenir futurs rebrots i un major impacte econòmic a l'Estat, l'OCDE veu "crucial" ampliar la capacitat sanitària a l'estat espanyol. "La capacitat del sistema sanitari era inferior a la mitjana de l'OCDE en aquesta crisi", recorda. Mesures del govern L'OCDE remarca en el seu informe "l'àmplia" resposta del govern espanyol a la crisi amb mesures de protecció laboral i social com la renda mínima i amb ajudes a les empreses. Una reacció que comportarà l'augment "brusc" del dèficit i el deute públic aquest any, apunta l'OCDE. Així, el deute s'incrementarà un 117,8% el 2020 si no hi ha rebrots i un 129,5% en cas de segona onada. L'OCDE avisa al govern espanyol que quan comenci la recuperació haurà d'anar reduint esquemes de treball com els ERTOS i fomentar "polítiques de treball més actives", especialment les de "reciclatge" per assegurar "una reassignació eficaç de la mà d'obra dels sectors que s'enfronten a una baixa demanda persistent". Tot i això, veu "justificat" que s'impulsin mesures per rellançar el turisme. "L'increment temporal de la inversió pública, amb un focus específic en la inversió verda, ajudaria a iniciar la recuperació i reduir la contaminació de l'aire, que se situa per sobre de la mitjana europea", defensa l'organització.

Summary: L'OCDE preveu que l'economia espanyola s'enfonsi un 11,1% si la covid-19 "desapareix després de l'estiu"


Una sentència reconeix danys i perjudicis causats per l'abellerol, ocell protegit, després que un grup d'apicultors interposés una reclamació de responsabilitat patrimonial contra la Generalitat. La indemnització conjunta, recollida en la sentència del jutjat contenciós-administratiu de Lleida del 22 de febrer, és de 56.000 euros, la totalitat reclamada pels apicultors, segons han informat des d'Unió de Pagesos, organització des de la qual han celebrat la sentència. D'aquesta manera, la justícia insta el Govern català a indemnitzar amb aquesta quantitat els demandants. Aquestes reclamacions pels danys de l'abellerol van ser presentades el 2014, en referència a l'exercici del 2013, davant el Departament de Territori i Sostenibilitat, i van ser desestimades, motiu pel qual els apicultors les van impugnar davant el tribunal contenciós-administratiu.  Unió de Pagesos, juntament amb les cinc associacions d'apicultors catalanes, consideren "positiu" el reconeixement que fa aquesta sentència, que és ferma, dels "importants danys que provoca l'abellerol al sector de l'apicultura", alhora que consideren que cal treballar per aconseguir una solució consensuada amb l'Administració per a la coexistència de les dues espècies. En aquest sentit, les entitats demanen al Govern que torni a publicar l'ajut per fer-les compatibles, que es va atorgar entre el 2005 i el 2012 però després es va eliminar per manca de pressupost. L'abellerol és un ocell protegit "que causa danys a les abelles, ja que la seva presència les atemoreix quan necessiten sortir a buscar aigua per refredar l'arna, fet que provoca estrès dins de les arnes", segons asseguren des d'Unió de Pagesos. "El perjudici de l'abellerol a l'apicultura és, sobretot, a causa de la inhibició del treball de les abelles, que no surten de les arnes i, per tant, hi ha una pèrdua de producció", segons el sindicat. El seu efecte depredador sobre l'abella reina pot suposar la pèrdua de l'arna.

Summary: La Generalitat haurà d'indemnitzar amb 56.000 euros un grup d'apicultors pels danys causats per l'abellerol


Aquest cap de setmana han començat a les Garrigues les primeres visites als camps d'ametllers florits de la comarca, una proposta que s'allargarà fins a principis de març i que es complementa amb diverses activitats en els mateixos camps. Els camps florits d'Arbeca han acollit aquest cap de setmana un vermut amb productes de proximitat i des del municipi també han organitzat visites guiades al centre històric de la vila. Els centenars de visitants que han passat per aquest municipi arriben atrets per "l'espectacle visual" que ofereixen els ametllers, encara que cada vegada s'interessen més per conèixer "el producte de proximitat", segons ha explicat la tècnica de turisme del municipi, Magda Garret.

Summary: Centenars de persones visiten els camps d'ametllers florits d'Arbeca en el primer cap de setmana


El rector de la Universitat de Girona, Sergi Bonet, participarà d'una xerrada i anirà a una manifestació de suport als 12 encausats pels aldarulls del 2011. El rector defensa que ha de fer costat als estudiants que van actuar moguts per la "defensa de la universitat pública" i considera que ho fa en favor de la llibertat d'expressió. Per al proper 2 de desembre s'ha previst un acte públic i la manifestació serà el 16 de desembre, quan es compleixen quatre anys de les càrregues policials. Va ser l'anterior rectora, Anna Maria Geli, que va autoritzar els mossos a entrar i carregar contra els manifestants que van irrompre en l'acte de celebració del 20è aniversari de la institució. Encara estan pendents de judici.  El 16 de desembre de 2011, coincidint amb la celebració del 20è aniversari de la universitat i en presència del president, Artur Mas, la Universitat de Girona va ser escenari d'una càrrega policial. Una cinquantena d'estudiants que es manifestaven en contra de les retallades al sistema universitari van irrompre a l'acte i la rectora, Anna Maria Geli, va autoritzar els mossos a entrar i dispersar els estudiants.  A resultes dels incidents, dotze persones (entre els quals hi ha treballadors i també membres del Personal d'Administració i Serveis) van ser imputades. Aquesta setmana està previst que la darrera d'aquestes persones declari als jutjats i, per tant, el jutge haurà acabat la instrucció del cas i haurà de decidir si l'arxiva o si obre judici oral.  Actes en suport dels encausats En aquest context, un grup d'estudiants ha organitzat un seguit d'actes de suport ara que s'acosta la celebració del 4rt aniversari dels fets. Els joves han demanat la implicació del rector, Sergi Bonet, que els ha estès la mà. "La universitat ha de ser un indret de llibertat d'expressió i el rector ha d'estar al costat d'un col·lectiu que pertany a la universitat i defensa valors com la universitat pública i l'autonomia universitària", ha valorat el rector.  Per això, Bonet serà una de les quatre persones que s'asseuran el proper 2 de desembre en una taula per parlar sobre els fets i sobre els valors de la universitat pública. A banda del rector, també participaran a l'acte –que es farà a les 12h del migdia a l'aula 063 de la Facultat de Psicologia i Educació- el catedràtic d'Història de l'Educació Salomó Marquès, el professor de Pedagogia de la UdG Òscar Prieto i un dels encausats, Miquel Toll, que és membre del Grup Antirepressiu de Girona (organitzador dels actes). Per al proper dia 16 de desembre, a més, s'ha previst una manifestació que sortirà de les portes del rectoral a les dotze del migdia. En aquesta ocasió, els encausats i el col·lectiu d'estudiants i treballadors de la universitat també comptaran amb el suport del rector. A més, durant dies, hi ha hagut penjada a l'edifici una pancarta en favor dels encausats que, novament, s'ha desplegat amb la pertinent autorització del rector.  "El rector ha d'estar al costat de la llibertat expressió, comparteixi o no els arguments que s'expressen", ha manifestat Bonet, que no s'amaga que, en aquest cas, personalment està d'acord amb els valors que defensaven els estudiants que van irrompre en l'acte.  "La policia no té cap feina a fer a la universitat" El rector, que farà dos anys que va prendre possessió del càrrec, defensa que la universitat ha de ser un espai de diàleg entre els diferents posicionaments i punts de vista. En aquest sentit, es mostra crític amb la gestió que la seva predecessora, Anna Maria Geli, va fer dels aldarulls. El rector o rectora és la màxima autoritat als espais universitaris i, per tant, cal que autoritzi la policia a entrar-hi.  Segons reconeix Bonet, si ell hagués estat al capdavant de la UdG fa quatre anys no hauria autoritzat l'actuació policial. "Només s'ha de fer ús de la policia quan hi ha una amenaça terrorista o similar però sinó no hi té feina a la universitat, on els temes es resolen per la via del diàleg", manifesta.  El rector puntualitza que no té "res en contra" de la policia però que considera que no cal requerir la seva actuació dins l'àmbit universitari.  Bonet confia en l'absolució  Bonet confia que el jutge acabi arxivant el cas i que les dotze persones imputades siguin absoltes. "Els esdeveniments es van produir d'una forma que ningú desitjava , si han passat tants anys em fa l'efecte que seria bo que el cas quedés arxivat", ha demanat.  Aquesta no és la primera vegada que Bonet es manifesta juntament amb la comunitat universitària.  Al febrer, va ser una de les 300 persones que van manifestar-se pels carrers de Girona en contra del projecte '3+2', projecte de l'estat espanyol que preveu retallar els graus de quatre a tres anys.

Summary: El rector de la UdG participarà en una xerrada i una manifestació de suport dels encausats pels aldarulls del 2011


Puigcerdà deixarà de tenir locals d'oci nocturn al centre urbà a partir d'aquest dimarts, un cop expiri la moratòria de deu anys que es va establir en la modificació del Pla d'Ordenació Urbanística Municipal (POUM) per als establiments que comptaven amb una llicència d'activitat d'aquest tipus amb anterioritat a l'aplicació d'aquests canvis. Des de l'ajuntament de la capital cerdana, que en els darrers anys també ha legislat en favor de facilitar la seva instal·lació als polígons, descarten allargar el termini perquè consideren que s'ha de preservar el descans veïnal. Mentre, alguns dels afectats, després d'impulsar una recollida de signatures, valoren quedar-se al mateix lloc com a bars, tot i que també hi ha qui es planteja traslladar-se a la zona industrial. L'Igor Roig, gerent de la discoteca-pub Trànsit, s'acomiadava "agraït" dels clients que en els darrers quatre anys han passat pel seu local i que no podran tornar a fer-ho, almenys en les mateixes condicions. Aquest cap de setmana ha estat l'últim que ha pogut obrir amb la seva pertinent llicència, que ja no podrà renovar perquè la normativa urbanística de Puigcerdà impedeix aquest tipus d'activitat a les zones residencials. Per aquest motiu, es planteja reconvertir una part del seu establiment en bar i adaptar-se a les noves condicions que això li comporti. Juntament amb dos locals més que s'han vist afectats per aquest canvi normatiu, que es va començar a aplicar al 2009 amb la denegació de noves llicències i donant deu anys de marge als propietaris que ja en disposaven, han impulsat una campanya de recollida de signatures per intentar mantenir el seu negoci com fins ara. Roig considera que amb la decisió del consistori es "mata" el centre d'un poble que viu del turisme. Tot i això, entén les queixes dels veïns encara que assegura que els sorolls que els puguin molestar es produeixen a l'exterior i, per tant, creu que la solució passa per incrementar encara més la vigilància a la zona durant la nit. Precisament, garantir el descans veïnal és el motiu pel qual l'Ajuntament de Puigcerdà no vol continuar mantenint els locals d'oci nocturn al centre urbà i, segons ha explicat el seu alcalde, Albert Piñeira, les alternatives passen per traslladar el seu negoci als polígons industrials o adaptar el local a una nova activitat per la qual pugui obtenir una nova llicència, com ara la de bar. En aquest sentit, ha dit que des del consistori preveuen que "passaran" totes dues opcions i alguns es reconvertiran i altres marxaran. La moratòria que es va incloure a la modificació del POUM de 2009 expira aquest dimarts i afecta tant a bars musicals, com a pubs, discoteques, locals recreatius i aquells de concurrència pública on s'exerceix la prostitució. En aquest darrer cas, a més, la normativa estableix que aquests tipus de locals han de situar-se a una certa distància dels llocs freqüentats per menors, com ara les escoles.

Summary: Puigcerdà, sense locals d'oci nocturn al centre un cop expirada la moratòria de deu anys per adaptar-se a la normativa


El primer secretari del PSC, Miquel Iceta, ha parlat aquest dijous sobre els incidents del barri de Gràcia que aquests dies han tingut lloc arran del desallotjament del Banc Expropiat. Segons Iceta, la demanda dels contraris al desallotjament és molt legítima, però per a ell, “a la que crema un contenidor s’acaba la reivindicació i comença un problema d’ordre públic”. És per això que ha donat tot el seu “suport” als Mossos i al seu “esforç per garantir la tranaquil·litat i la convivència” al barri, i han desitjat que els aldarulls no es repeteixin. D’altra banda, ha carregat contra l’exalcalde de Barcelona, Xavier Trias, per haver deixat a Ada Colau i l’actual govern “una situació heretada enverinada”, perquè considera que no va “solucionar el problema” i va fer “coses una mica rares” en pagar el lloguer del Banc Expropiat.  “Les reivindicacions en democràcia es poden expressar de moltes formes però sempre dins del respecte a la llei i als drets dels demés. Quan algú vulnera els drets d’altres, ha de prevaldre la llei i les forces de seguretat són les que han de garantir la tranquil·litat ciutadana”. D’aquesta manera, Miquel Iceta ha deixat clar que per a ell els aldarulls de les darreres nits a Gràcia treuen tota la legitimitat a les demandes dels manifestants en favor del Banc Expropiat. “A la que crema un contenidor s’acaba la reivindicació i comença un problema d’ordre públic. Em sento absolutament solidari amb els veïns de Gràcia, que segur poden acompanyar les reivindicacions però no comparteixen els elements d’aldarull i violència que s’estan produint”, ha sentenciat.  En aquest sentit, ha esperat que “es recondueixi la situació el més aviat possible”. A més, Iceta ha volgut explicitar el seu “suport als Mossos en el seu esforç de garantir la tranquil·litat i la convivència”. “Si el Govern ha de donar alguna explicació, que la doni, però que es retorni la tranquil·litat als veïns, que és un dret que els ciutadans tenen i els poders públics han de garantir amb tots els mecanismes al seu abast”, ha conclòs.  D’altra banda, i després que l’Ajuntament recordés que l’anteriro govern de Xavier Trias havia pagat el lloguer del Banc Expropiat per evitar el desallotjament i el conflicte que ara s’ha produït, Iceta ha acusat l’exbatlle d’haver estat “fent coses una mica rares” amb això. “L’Ajuntament està intentat gestionar una situació heretada enverinada. M’estranya sentir algunes consideracions que es fan des de CDC, perquè haurien de conèixer molt bé el cas i haurien d’explicar perquè no el van resoldre quan estaven governant i ja existia”, ha retret el socialista.

Summary: Iceta sobre Gràcia: “A la que crema un contenidor s’acaba la reivindicació i comença un problema d’ordre públic”